‘n Seisoen van nuwe vriendskappe – Skuilkrans
‘n Seisoen van nuwe vriendskappe
“As Ek, wat julle Here en julle Leermeester is, dan julle voete gewas het, behoort julle ook mekaar se voete te was…” Dit is wat ons met die 40 dae van menswaardigheid geleer het om te doen. Deur na mekaar se stories te luister, het ons geleer van respek, liefde en omarming, en om mekaar se menswees te vier.
Baie dankie aan al die kleingroepe wat hulle vir vyf weke verbind het, en aan aan almal wat spontaan leiding geneem het. Ses kleingroepe het uitgereik na Eersterust gemeente, en wat ons daar ontvang het, was lewensveranderend. Ons het by Eersterust geleer van ‘n baie diep geloof en vashou aan God, en van opregte omgee vir mense in nood. Hulle het ons met oop arms ontvang en aanvaar en ingetrek. Wat ‘n belewenis! Dankie aan die Eersterust lidmate wat soveel moeite gedoen het! Ons glo die nuwe vriendskappe sal nie hier stop nie.
By ons laaste byeenkoms, het ons ook vir mekaar gesê dat hierdie uitreik na mekaar ons toegerus het om in ons alledaagse lewe dié wat ons paadjies kruis, menswaardig te behandel.
Kleingroeplede binne ons gemeente het ook in hierdie seisoen geleer om mekaar se menswees te geniet.
Annabelle Lombard skryf:
Die gesinskleingroep is nog splinternuut en die Seisoen van Menswaardigheid was die eerste Bybelstudie reeks wat ons huidige groeplede saam gedoen het. Dit was daarom die perfekte kans om mekaar beter te leer ken en ons menswees te vier. Ons kon saam gesels oor gasvryheid en liefde en het saam kop gekrap oor hoe om ander mense se menswaardigheid terug te gee.
Ons het die reeks afgesluit met ’n heerlike partytjie en ’n kinderloforkes waarin ons kinders (5 maande – 10 jaar) elkeen ’n instrument gespeel en gesing het. Ons het nou nog die opdrag om iemand te nooi vir ete in die volgende paar weke en ons almal het voornemens om oplettend te wees vir die klein goedjies wat ’n mens vir vreemdelinge kan doen of sê om hulle dag beter te maak.
Hier is wat van die groeplede geleer het uit die reeks:
“Liefde wat jy aan jou medemens bewys – maak nie saak hoe jy dit aan hul gee nie of hoe klein of groot die bietjie liefde wat jy betoon nie, jy gee vir hul hoop en hul voel geliefd en dat hul iets beteken. Ek het geleer hoe maklik dit kan wees om vir ander te kan omgee”. Willemien Brits
“Net soos n glimlag niks kos nie, kos dit jou niks om met waardigheid teenoor ander op te tree nie. Dit kan verhoudings herstel, dit kan berge versit, dit kan die wêreld verander en baie beteken vir daardie persoon.” Marlizette Swart
“Verbaas jouself in die mensdom.” Johan Wybenga
“Elke persoon wat hierdie wêreld binnekom, het ’n spesifieke doel om te kom vervul. Jy is nie per ongeluk hier nie. Daar is ’n doel agter alles. Jy is deur God hier geplaas sodat Hy deur jou kan werk”. Tersia MacPherson
Die pad vorentoe vir ons kleingroep is ’n ouerskap kursus deur die Opvoedkundige Sielkundige Karen Ayeres. Dit begin op 6 September elke tweede week vanaf 18:00 – 19:00, in die kelder. Enige iemand wat by ons wil aansluit daarvoor is baie welkom!